Kto, kedy, ako
môže využiť program zatepľovania
Pred tromi týždňami schválila vláda program zatepľovania. Cieľom je znižovanie energetickej náročnosti budov na bývanie - rodinných domov a bytových domov, teda dosiahnutie menších nákladov domácností na bývanie, ale aj zmiernenie dôsledkov hospodárskej krízy na občanov. Z rozpočtovaných 71 miliónov eur, ako úverových zdrojov, sa zateplí 18 až 25 tisíc bytov.  Poskytovateľom podpory je Ministerstvo výstavby a regionálneho rozvoja SR (MVRR SR) a jeho vykonávateľom je Štátny fond rozvoja bývania (ŠFRB). Text Vládneho programu zatepľovania, formuláre žiadostí  ako i prílohy k žiadostiam o poskytnutie úveru možno nájsť na ich webových stránkách www.build.gov.sk, www.sfrb.sk
Základné informácie 
Predmetom podpory sú budovy na bývanie: rodinné a bytové domy.
Žiadateľom o podporu môže byť fyzická osoba (pri rodinnom dome trvalý pobyt v SR, vek 18 rokov, vlastný príjem) a právnická osoba (sídlo v SR, spoločenstvo vlastníkov bytov a nebytových priestorov, bytový dom v zastúpení správcom, obec)
Oprávnenými projektmi sú projekty pre stavby, ktoré zabezpečujú zlepšenie tepelno-technických vlastností budovy na bývanie a preukazujú dosiahnutie zníženia potreby tepla na vykurovanie minimálne 20 % oproti výpočtovo určenej potrebe tepla na vykurovanie; ďalej že spĺňajú kritériá minimálnych tepelnoizolačných vlastností stavebných konštrukcií preukázaním hodnoty súčiniteľa prechodu tepla stavebných konštrukcií nižšej, ako je požiadavka osobitného predpisu; a napokon, že právoplatné kolaudačné rozhodnutie na budovu na bývanie bolo vydané pred rokom 1989 (právoplatné najneskôr dňa 31.12.1988).
Podpora pre uskutočnenie projektov - zvýhodnené úvery s lehotou splatnosti do 15 rokov a nulovou úrokovou sadzbou. Úver je možné poskytnúť do 100 % oprávnených nákladov stavby, najviac však 50 eur/m2 zateplenej plochy pri rodinnom dome a 80 eur/m2 zateplenej plochy pri bytovom dome. (Zateplená plocha je plocha stavebných konštrukcií, ktorými sú obvodový plášť, strešný plášť, otvorové konštrukcie a vnútorné deliace konštrukcie medzi vykurovaným a nevykurovaným priestorom.)
Oprávneným nákladom pre projekty je cena za zhotovenie stavby, vrátane dane z pridanej hodnoty. Do ceny za zhotovenie stavby sa započítava cena za projektové práce, inžinierska činnosť, spracovanie tepelno-technického posudku, spracovanie návrhu na podanie žiadosti o poskytnutie podpory a spracovanie a vydanie certifikátu o energetickej hospodárnosti.

Podmienky poskytnutia podpory: Úver na oprávnený projekt možno poskytnúť, ak žiadateľ preukáže schopnosť splácania úveru a jeho zabezpečenia; stavba sa zatepľuje tepelnoizolačným systémom na vonkajšiu tepelnú ochranu stien, na ktorý vydal vyhlásenie  zhody výrobca systému; stavbu realizuje zhotoviteľ, ktorý má na systém potvrdenie vydané inšpekčným orgánom; na stavbu nebola poskytnutá iná forma štátnej podpory na zateplenie; vlastník nehnuteľnosti, ktorý nie je žiadateľom o úver súhlasí s realizáciou prác a formou zabezpečenia poskytnutého úveru.
Postup pri podaní žiadosti: Úver na projekty možno poskytnúť na základe písomnej žiadosti (sú na internetovej stránke MVRR SR a ŠFRB, k dispozícii sú tiež na mestských úradoch, resp. miestnych úradoch v sídle okresu). Žiadosti sa predkladajú ŠFRB prostredníctvom mestského resp. miestneho úradu, ktorý v lehote do 10 pracovných dní overí náležitosti žiadosti. Vyhovujúce žiadosti zašle ŠFRB, nevyhovujúce v lehote do 5 pracovných dní odo dňa posúdenia vráti žiadateľovi. ŠFRB posúdi splnenie podmienok podľa tohto programu a do 60 dní odo dňa doručenia rozhodne o poskytnutí úveru podľa poradia doručených žiadostí až do vyčerpania sumy vyčlenenej na uskutočnenie programu zatepľovania. 
A čo u nás, v Petržalke?  
	Aktuálne odpovede k Vládnemu programu zatepľovania sme hľadali na oddelení územného konania a stavebného poriadku Miestneho úradu Petržalka, u Denisy KÁLLAYOVEJ, ktorá zabezpečuje práve agendu Štátneho fondu rozvoja bývania pre okres Bratislava 5 (Petržalka, Jarovce, Rusovce, Čunovo). 
S akými otázkami sa najčastejšie – osobne či telefonicky stretávate? 
Najčastejšou otázkou od občanov, vlastníkov rodinných domov je či môžu z vládneho programu zatepliť domy, ktoré sú ešte len vo výstavbe. Novostavby a stavby vo výstavbe nie je možné zatepliť z úveru z vládneho programu, nakoľko nespĺňajú jednu zo základných podmienok a to je, že stavba musí byť skolaudovaná do roku 1989. V prípade, že bola zrealizovaná nadstavba alebo prístavba rodinného domu (tvoria jednu stavbu), nie je možné na túto časť stavby čerpať prostriedky z programu zateplenia.
Ďalšie na čo sa občania pýtajú je forma zabezpečenia úveru. Pri rodinnom dome je jediná možnosť zabezpečenia a tou je ručenie nehnuteľnosťou. Pri bytových domoch je možností viac a tými sú: ručenie nehnuteľnosťou (bytmi), banková záruka a novinkou je záložné právo na pohľadávku t.j. ručenie fondom údržby a opráv. 
Častou otázkou je, kde zoženú vlastníci alebo správcovia kolaudačné rozhodnutie na bytový dom. Každý správca bytového domu by mal mať kolaudačné rozhodnutie na túto stavbu. Problémy však môžu nastať pri predkladaní kolaudačných rozhodnutí najmä bytových domoch a to najmä v prípade domov, ktoré zmenili správcov. Stáva sa, že nový správca domu nedisponuje originálom kolaudačného rozhodnutia, preto odporúčam aby správcovia v záujme vlastníkov zabezpečili ich originály resp. overené fotokópie a to buď od predchádzajúceho správcu domu alebo z archívov stavebných úradov. 

Čo s doterajšími žiadosťami o úver s 1 percentným úrokom? Vrátite ich žiadateľom, resp. možno z nich niektoré údaje použiť na nové žiadosti? 
Doteraz podané žiadosti o úver zo ŠFRB na účel obnovy bytového domu boli vybavované priebežne, kým boli prostriedky v rozpočte ŠFRB. Keďže sú prostriedky už vyčerpané, ŠFRB začal žiadosti vracať späť žiadateľom. Žiadatelia, ktorí majú záujem môžu tieto doklady upraviť podľa podmienok vládneho programu ( napr. úprava projektovej dokumentácie – uviesť konkrétny zatepľovací systém prípadne jeho alternatívu, nová zápisnica zo schôdze vlastníkov so súhlasom na čerpanie úveru z vládneho programu ...) a podať novú žiadosť o úver z vládneho programu zatepľovania. Niektoré doklady ako napr. znalecký posudok, list vlastníctva, doklady o plnení povinností nebude potrebné meniť. Základný rozdiel medzi úverom na obnovu BD s 1% úrokom a bezúročným úverom z vládneho programu je v tom, že z vládneho programu nie je možné čerpať prostriedky na komplexnú rekonštrukciu domu (napr. výmenu výťahov, obnovu a modernizáciu spoločných častí a zariadení, výmenu strešnej krytiny bez zateplenia, hydraulické vyregulovanie, výmenu stúpačiek atď...), ale iba na zateplenie a práce nevyhnutne s tým súvisiace. Významnou zmenou je, že pri vládnom programe nie je rozhodujúca podlahová plocha bytov v dome ale zateplená plocha bytového domu. Tu pripomínam, že v prípade ak už je niektorá zo stien bytového domu zateplená (zväčša štítová stena alebo severná strana budovy), táto plocha sa nezaratúva. Obdobne to platí aj na otvorové konštrukcie (okná, dvere), ak sa nevymieňajú, ich plocha sa taktiež nezaratúva. Ministerstvo výstavby ako pomôcku pripravuje tabuľky na výpočet zateplenej plochy, ktoré budú žiadateľom k dispozícii na mestských a miestnych úradoch v sídle okresov. Ich vyplnenie vykoná projektant!. Dôležitou informáciou je, že tí, ktorí majú podanú žiadosť o dotáciu na odstránenie systémových porúch domu formou zateplenia, nemôžu požiadať o úver z vládneho programu. Ďalšími dôležitými informáciami sú tiež, že pri vládnom programe žiadateľ nepreukazuje žiadne vlastné prostriedky, fyzické osoby nepreukazujú ani príjem za predchádzajúci rok, lehota výstavby zostáva ako doposiaľ, čiže 24 mesiacov od poskytnutia úveru, úver však možno čerpať až do 6 mesiacov po kolaudácii stavby a je možné jeho predčasne splatiť bez sankcií. 
Kedy nastane taká situácia – legislatívna, organizačná a metodická, že žiadatelia budú môcť zasielať žiadosti na petržalský miestny úrad, teda k vám, kde overíte všetky náležitosti žiadosti? 
Pre začatie prijímania žiadostí o úver je potrebné schválenie legislatívnych zmien v stavebnom zákone a v zákone o ŠFRB parlamentom. Dôležité je tiež definitívne usmernenie k prijímaniu žiadostí. Ministerstvo výstavby už pripravuje usmernenia k niektorým ustanoveniam, ktorých aplikovanie si to vyžaduje. Predpokladom je, že žiadosti sa budú môcť podávať od 1.júla. Tu by som ešte doplnila informáciu, že vlastníci bytov a správcovia sa nemusia obávať rýchleho vyčerpania prostriedkov vyčlenených na vládny program zatepľovania, pretože táto čiastka (71 mil. €) je vyššia ako čiastka, ktorá chýba ŠFRB (cca 48 mil. €) na uspokojenie všetkých podaných žiadostí na účel obnovy bytového domu v tomto roku. 
V prípade ďalších otázok k danej téme, môžete sa obrátiť na denisa.kallayova@petrzalka.sk.
Bola by som rada, keby ma záujemcovia o podanie žiadosti kontaktovali ešte pred podaním samotnej žiadosti za účelom kontroly úplností náležitostí a správnosti všetkých dokladov. Vyhnú sa tak vráteniu žiadosti z dôvodu, že v nej chýba alebo je nesprávna nejaká príloha, ktorej aktualizáciu, výmenu prípadne opravu je možné zabezpečiť okamžite a tým sa urýchli predloženie žiadosti na ŠFRB.